EL Επίσημη Εφημερίδα της Ευρωπαϊκής Ένωσης C 211/37

Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα: «Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Μικρές, καθαρές και ανταγωνιστικές — Πρόγραμμα για την υποβοήθηση της συμμόρφωσης των μικρού και μεσαίου μεγέθους επιχειρήσεων με την περιβαλλοντική νομοθεσία»

COM(2007) 379 τελικό — {SEC(2007) 906, SEC(2007) 907, SEC(2007) 908}

(2008/C 211/09)

Στις 8 Οκτωβρίου 2007, και σύμφωνα με το άρθρο 262 της Συνθήκης περί ιδρύσεως της Ευρωπαϊκής Κοινότητας, η Ευρωπαϊκή Επιτροπή αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνικής Επιτροπής με θέμα:

«Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Μικρές, καθαρές και ανταγωνιστικές — Πρόγραμμα για την υποβοήθηση της συμμόρφωσης των μικρού και μεσαίου μεγέθους επιχειρήσεων με την περιβαλλοντική νομοθεσία».

Το ειδικευμένο τμήμα «Γεωργία, ανάπτυξη των αγροτικών περιοχών και περιβάλλον» στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 27 Μαρτίου 2008, με βάση την εισηγητική έκθεση του κ. CHIRIACO.

Κατά την 444η σύνοδο ολομέλειάς της, της 22ας και 23ης Απριλίου 2008 (συνεδρίαση της 22ας Απριλίου) η Ευρωπαϊκή Οικονομική και Κοινωνική Επιτροπή υιοθέτησε με 109 ψήφους υπέρ και 7 αποχές, την ακόλουθη γνωμοδότηση.

1. Συμπεράσματα και συστάσεις

1.1 H EOKE εκφράζει την ικανοποίησή της για την πρωτοβουλία της Επιτροπής να προτείνει ένα πρόγραμμα στήριξης προκειμένου να υποβοηθηθεί η συμμόρφωση των μικρού και μεσαίου μεγέθους επιχειρήσεων προς την περιβαλλοντική νομοθεσία, δεδομένου ότι πρόκειται για νομοθεσία περίπλοκη και δεδομένου του σημαντικού οικονομικού και κοινωνικού ρόλου που οι ΜΜΕ διαδραματίζουν στην ευρωπαϊκή οικονομία. Στο πλαίσιο αυτό, ωστόσο, η ΕΟΚΕ υπογραμμίζει ότι πρέπει να δοθεί ιδιαίτερη προσοχή στις πολύ μικρές επιχειρήσεις, καθώς οι επιχειρήσεις αυτές είναι πιο ευάλωτες λόγω των διαρθρωτικών δυσκολιών που αντιμετωπίζουν.

1.2 Η ΕΟΚΕ έχει επίγνωση ότι οι ΜΜΕ είναι δυνατό να αντιμετωπίσουν δυσκολίες κατά την προσπάθεια συμμόρφωσής τους προς την περιβαλλοντική νομοθεσία, εξαιτίας ακριβώς του περίπλοκου χαρακτήρα της. Επιδοκιμάζει την πρωτοβουλία ανάπτυξης μέσων που θα συμβάλουν στην βελτίωση της κατανόησής της. Μολονότι κατά την τελευταία δεκαετία δίδεται πλέον μεγαλύτερη προσοχή στα κοινωνικά θέματα και, ειδικότερα, σε αυτά που συνδέονται με το περιβάλλον, δεν έχει ακόμη συνειδητοποιηθεί από όλους τους τύπους επιχειρήσεων ότι ο ρόλος της κοινωνικής ευθύνης των επιχειρήσεων (Corporate Social Responsibility) αποτελεί παράγοντα που θα μπορούσε να τους εξασφαλίσει ανταγωνιστικό πλεονέκτημα.

1.3 Η ΕΟΚΕ φρονεί ότι η πρωτοβουλία της Επιτροπής να προτείνει ένα πρόγραμμα με σκοπό οι ΜΜΕ να υποβοηθηθούν στο έργο της συμμόρφωσής τους προς την περιβαλλοντική νομοθεσία αποτελεί ένα πρώτο σημαντικό βήμα.

1.4 Η ΕΟΚΕ φρονεί ότι είναι απαραίτητο να αναπτύξει η Ευρωπαϊκή Επιτροπή μία προορατική προσέγγιση ως προς τις ΜΜΕ, επί τη βάσει ενός δομημένου συστήματος συνεργασίας των επιχειρήσεων σε εδαφικό επίπεδο. Στο πλαίσιο αυτό, ιδιαίτερη προσοχή θα πρέπει να επιδειχθεί στο θέμα της διαμεθοριακής συνεργασίας.

1.5 Ειδικότερα, έχει ουσιαστική σημασία: — να καθορισθεί, λόγω του εξαιρετικά πολύπλοκου χαρακτήρα της, η ενότητα της περιβαλλοντικής νομοθεσίας ούτως ώστε να καταστεί ενιαία σε εθνικό επίπεδο και να αποκτήσει μεγαλύτερη συνοχή· — να απλουστευτεί και να διευκρινιστεί το κανονιστικό πλαίσιο με τη βελτίωση της ποιότητας των κειμένων, ώστε να είναι σαφή και προσπελάσιμα· — να περιοριστούν οι γραφειοκρατικές και διοικητικές δαπάνες· — να αναπτυχθούν εξατομικευμένα συστήματα περιβαλλοντικής διαχείρισης, ώστε να είναι πιο προσιτά στις ΜΜΕ· — να καλλιεργηθούν οι ικανότητες των ΜΜΕ, κυρίως με τη βοήθεια των οργανώσεών τους, μέσω της διοργάνωσης προγραμμάτων κατάρτισης των τοπικών εμπειρογνωμόνων, ώστε να μπορούν να τους παρέχουν στήριξη σε θέματα επαγγελματικής φύσεως· — να ανακατανεμηθούν οι χρηματοδοτικοί πόροι του προγράμματος, ώστε το πρόγραμμα να αποβεί απλούστερο και πιο λειτουργικό· — να βελτιωθεί η επικοινωνία και η ενημέρωση, ιδιαίτερα όσον αφορά την διάδοση των αποτελεσμάτων των ορθών πρακτικών.

2. Κύρια σημεία της ανακοίνωσης της Επιτροπής

2.1 Στόχος της ανακοίνωσης της Επιτροπής είναι να παρασχεθεί στις μικρού και μεσαίου μεγέθους επιχειρήσεις (ΜΜΕ) η στήριξη που απαιτείται προκειμένου να κάνουν χρήση ενέργειας και πόρων κατά τρόπο αποτελεσματικό (1). Συνεπώς, η ανακοίνωση παρέχει ένα νομικό πλαίσιο και προτείνει μέτρα με σκοπό την ενίσχυση των υφιστάμενων πολιτικών και πρωτοβουλιών, οι οποίες θα πρέπει να λαμβάνουν υπόψη τις ιδιαιτερότητες των μικρών επιχειρήσεων. Για το σκοπό αυτό, η Επιτροπή προτείνει τη χάραξη ενός προγράμματος το οποίο αποβλέπει στο να βοηθηθούν οι ΜΜΕ στο έργο της θέσης σε εφαρμογή της περιβαλλοντικής νομοθεσίας: χάρη στο πρόγραμμα αυτό, θα καταστεί δυνατό να ελευθερωθούν χρηματοδοτικοί πόροι για την ανάπτυξη δικτύων στήριξης, να απλουστευθεί η πρόσβαση στα συστήματα περιβαλλοντικής διαχείρισης και να αποκτήσουν οι επιχειρήσεις αυτές μεγαλύτερη επίγνωση των περιβαλλοντικών θεμάτων.

2.2 Μολονότι καμία ΜΜΕ δεν απασχολεί προσωπικό μεγαλύτερο των 250 ατόμων, οι ΜΜΕ της Ευρωπαϊκής Ένωσης ανέρχονται συνολικά σε 23 εκατομμύρια και αντιπροσωπεύουν περίπου το 99 % του συνολικού αριθμού των επιχειρήσεων και το 57 % της συνολικής προστιθέμενης αξίας της οικονομίας της ΕΕ. Καθώς οι ΜΜΕ καλύπτουν ένα τόσο σημαντικό μερίδιο του κύκλου εργασιών της ΕΕ, οι ΜΜΕ έχουν σημαντικό αντίκτυπο στο περιβάλλον.

2.3 Πολλές επιχειρήσεις αγνοούν ότι οι δραστηριότητές τους έχουν περιβαλλοντικές επιπτώσεις και οι περισσότερες από αυτές φρονούν ότι οι δραστηριότητές τους έχουν ελάχιστο ή μηδενικό αντίκτυπο στο περιβάλλον. Εξάλλου, οι ΜΜΕ έχουν γενικά την τάση να πιστεύουν ότι τηρούν πλήρως την ισχύουσα νομοθεσία, εκτός και εάν τους επισημανθεί το αντίθετο. Όπως έχουν τα πράγματα, οι δραστηριότητες των ΜΜΕ μπορούν να έχουν ως αποτέλεσμα την αύξηση των κινδύνων που απειλούν την υγεία και την ασφάλεια των εργαζομένων, καθώς και να αποτελέσουν σημαντική απειλή για το περιβάλλον. Τέλος, αγνοώντας τις περιβαλλοντικές πτυχές των οικονομικών τους δραστηριοτήτων, οι ΜΜΕ διατρέχουν το κίνδυνο να μην μπορέσουν να αποκομίσουν τα οικονομικά οφέλη τα οποία απορρέουν από μία διαχείριση φιλική προς το περιβάλλον και από την οικολογική καινοτομία.

2.4 Το πρόγραμμα που προτείνει η Επιτροπή με σκοπό την παροχή βοήθειας στις μικρού και μεσαίου μεγέθους επιχειρήσεις για τη συμμόρφωσή τους προς την περιβαλλοντική νομοθεσία, προβλέπει μέτρα τα οποία έχουν στόχο, αφενός, να διασφαλιστεί ότι οι ΜΜΕ θα περιορίσουν, κατά το δυνατό, τον περιβαλλοντικό αντίκτυπο των δραστηριοτήτων τους και, αφετέρου, να διευκολυνθεί η τήρηση της ισχύουσας νομοθεσίας. Έξαλλου, άλλος στόχος του προγράμματος είναι η μείωση του κόστους που συνεπάγεται η τήρηση της εν λόγω νομοθεσίας, με τη σύσταση μέτρων και τη χάραξη πολιτικών που θα θέτουν τις περιβαλλοντικές απαιτήσεις στο επίκεντρο των δραστηριοτήτων των ΜΜΕ.

2.5 Τα μέτρα που εκτίθενται στην ανακοίνωση προβλέπουν επίσης την στοχοθετημένη ενημέρωση των ΜΜΕ, την δημιουργία δικτύων στήριξης και την διοργάνωση προγραμμάτων κατάρτισης με σκοπό την ανάπτυξη, στο τοπικό επίπεδο, ικανοτήτων στον περιβαλλοντικό τομέα.

2.6 Το πρόγραμμα θα χρηματοδοτηθεί από τα κονδύλια που έχουν διατεθεί στο πρόγραμμα LIFE+ (5 εκατομμύρια ευρώ για την περίοδο 2007-2013) και, στη συνέχεια, θα λάβει νέους πόρους από το Πρόγραμμα-πλαίσιο «Ανταγωνιστικότητα και καινοτομία» (ΠΑΚ) και από τα διαρθρωτικά ταμεία.

2.7 Ένας δικτυακός τόπος με αντικείμενο την περιβαλλοντική πολιτική της ΕΕ υπέρ των ΜΜΕ υπάρχει ήδη διαθέσιμος, σε επτά γλώσσες, και παράλληλα προβλέπεται η δημοσίευση επιχειρησιακών κατευθυντήριων γραμμών επί θεμάτων όπως η ενεργειακή απόδοση, οι ατμοσφαιρικές εκπομπές, η παραγωγή αποβλήτων και οι διαφυγές ρύπων στο έδαφος και στα ύδατα. Εξάλλου, θα δημοσιευτεί και ένα εγχειρίδιο το οποίο θα αναλύει τις νέες δυνατότητες χρηματοδότησης.

2.8 Το νέο δίκτυο στήριξης των επιχειρήσεων και της καινοτομίας θα συμμετάσχει στο έργο της θέσης σε εφαρμογή του προγράμματος από το 2008 και μετά. Σε συνδυασμό με άλλα δίκτυα στήριξης των ΜΜΕ, το εν λόγω δίκτυο θα διαδραματίσει σημαντικό ρόλο στο πλαίσιο αυτό, βοηθώντας τις ΜΜΕ να μετατρέπουν τις περιβαλλοντικές πολιτικές της ΕΕ σε λειτουργικά μέτρα.

2.9 Το έγγραφο εργασίας των υπηρεσιών της Επιτροπής που επισυνάπτεται στην παρούσα ανακοίνωση παρουσιάζει μία σειρά από ειδικές περιπτώσεις και παραδείγματα ορθών πρακτικών που έχουν υιοθετήσει οι ΜΜΕ στην Ευρώπη και στον υπόλοιπο κόσμο.

3. Γενικές παρατηρήσεις

3.1 Η ΕΟΚΕ εκφράζει την ικανοποίησή της για το πρόγραμμα της Επιτροπής, ιδιαίτερα μάλιστα για το γεγονός ότι με τον τρόπο αυτό αναγνωρίζεται η σημασία και η αξία των ΜΜΕ στην ευρωπαϊκή οικονομία και κοινωνία.

3.2 Στο πλαίσιο αυτό, η ΕΟΚΕ υπογραμμίζει τη σημασία της απόφασης του Συμβουλίου της Σάντα Μαρία Ντα Φέιρα της 19ης και 20ής Ιουνίου 2000 (2) και του Ευρωπαϊκού Χάρτη για τις Μικρές Επιχειρήσεις (3) όπου αναφέρεται ότι «οι μικρές επιχειρήσεις αποτελούν την ραχοκοκαλιά της ευρωπαϊκής οικονομίας» και ότι «είναι βασική πηγή δημιουργίας θέσεων απασχόλησης και χώρος ανάπτυξης επιχειρηματικών ιδεών». Μεταξύ των προτεραιοτήτων που έθεσε ο Χάρτης, περιλαμβάνεται η ενίσχυση της ανάπτυξης και της ανταγωνιστικότητας των επιχειρήσεων, όχι μόνον στο τοπικό επίπεδο, αλλά και στο πλαίσιο μιας παγκοσμιοποιημένης αγοράς.

3.3 Η εκτίμηση του περιβαλλοντικού αντίκτυπου πρέπει να αποτελεί αντικείμενο ολοκληρωμένης διαχείρισης εκ μέρους των επιχειρήσεων. Συνεπώς, δεδομένου ότι το μεγαλύτερο μέρος των ΜΜΕ, και ιδιαίτερα οι μικρές και οι πολύ μικρές επιχειρήσεις, δεν διαθέτουν συνήθως περιβαλλοντική πολιτική, είναι απαραίτητο να προβαίνουν σε ολοκληρωμένη περιβαλλοντική διαχείριση, φροντίζοντας το διοικητικό κόστος να περιορίζεται στο ελάχιστο.

3.4 Κατά πρώτο λόγο πρέπει να συνειδητοποιηθεί ότι πρακτικές αυτού του είδους δεν συνεπάγονται μόνον επιπλέον δαπάνες ή δυσκολίες, αλλά αποτελούν ταυτόχρονα ένα μέσο που θα μπορούσε να βελτιώσει την ανταγωνιστικότητα μιας επιχείρησης και, μακροπρόθεσμα, να αυξήσει την αξία της.

3.5 Οι επιχειρήσεις που είναι σε θέση να παρακολουθούν συστηματικά την πορεία των δραστηριοτήτων τους —π.χ. μέσω συστημάτων περιβαλλοντικής διαχείρισης— κατορθώνουν επίσης να διευρύνουν τις μεταβλητές διαχείρισης που υπόκεινται στον σχετικό έλεγχο, συντονίζοντας σε ένα ενιαίο στρατηγικό σχέδιο, αφενός, τα δεδομένα χρηματοοικονομικής φύσεως και, αφετέρου, αυτά που συνδέονται με τις επιπτώσεις κοινωνικού και περιβαλλοντικού χαρακτήρα (4). Με τον τρόπο αυτό, όχι μόνον αποκομίζονται οικονομικά και περιβαλλοντικά οφέλη χάρη στην αποτελεσματική και ορθολογική χρήση των πόρων, αλλά και διασφαλίζεται, μέσω της μετατροπής του τρόπου οργάνωσης της εργασίας, η εκτέλεση των εργασιών.

3.6 Η ΕΟΚΕ συμμερίζεται συνεπώς την άποψη ότι είναι αναγκαίο να υιοθετηθεί μία μακροπρόθεσμη στρατηγική η οποία να τεθεί ταχέως σε εφαρμογή στα κράτη μέλη.

4. Ειδικές παρατηρήσεις

Παρατηρήσεις σχετικές με τις δραστηριότητες που προτείνει το σχέδιο δράσης της Επιτροπής

4.1 «Βελτίωση της νομοθετικής διαδικασίας όσον αφορά το σχεδιασμό και την εφαρμογή των πολιτικών»: στο πλαίσιο αυτό, «βελτίωση της νομοθετικής διαδικασίας» σημαίνει ενίσχυση του ρόλου των ΜΜΕ στην χάραξη των περιβαλλοντικών πολιτικών και αξιοποίηση, στο πλαίσιο αυτό, των αναλύσεων των ορθών πρακτικών οι οποίες, εάν προσδιορισθούν και διαδοθούν επαρκώς, αποτελούν ένα ισχυρό μέσο το οποίο μπορεί να συμβάλει στην θέση σε εφαρμογή της περιβαλλοντικής νομοθεσίας κατά τον πλέον αποδοτικό, από οικονομική άποψη, τρόπο. Ο περιορισμός του διοικητικού και γραφειοκρατικού κόστους —στο κοινοτικό, εθνικό και περιφερειακό επίπεδο— και η βελτίωση της σαφήνειας, δεν θα πρέπει να εξετάζονται ως ενδεχόμενοι στόχοι μόνον στο πλαίσιο της αναζήτησης νέων νομοθετικών μέσων, αλλά και στο πλαίσιο τυχόν αναθεωρήσεων της ισχύουσας νομοθεσίας.

4.2 «Εξατομικευμένα και περισσότερο προσβάσιμα συστήματα περιβαλλοντικής διαχείρισης»: η ενσωμάτωση των περιβαλλοντικών πτυχών στις στρατηγικές επιλογές με τις οποίες επιδιώκεται η ανάπτυξη και η προώθηση της καινοτομίας θα επιτρέψει στις επιχειρήσεις, όχι μόνον να τηρούν τους ισχύοντες κανόνες, αλλά και να πειραματιστούν με νέες ορθές πρακτικές που επιτρέπουν την ανάληψη πρωτοβουλιών και την χρήση κωδικοποιημένων παραμέτρων για την κάλυψη των ειδικών απαιτήσεων των μικρών και των πολύ μικρών επιχειρήσεων. Πιο συγκεκριμένα, είναι απαραίτητο να ενθαρρυνθεί η υιοθέτηση συστημάτων περιβαλλοντικής διαχείρισης (τύπου EMAS ή ISO). Όσον αφορά την υιοθέτηση του EMAS (Κοινοτικό σύστημα οικολογικής διαχείρισης και οικολογικού ελέγχου), ο στόχος αυτός μπορεί να επιτευχθεί, π.χ., με την εισαγωγή, στον κανονισμό, ρητρών που να ευνοούν τις ΜΜΕ, με την εφαρμογή του κατά τρόπο που να λαμβάνεται υπόψη η διάρθρωση των ΜΜΕ (5) και με τον σταδιακό περιορισμό των επιθεωρήσεων και των αιτήσεων πληροφοριών τις οποίες οφείλουν να παρέχουν οι καταχωρισμένες επιχειρήσεις — απαιτήσεις που προβλέπονται με βάση το ισχύον σύστημα. Αυτό που επιδιώκεται είναι η ενθάρρυνση των ΜΜΕ να ενταχθούν στο σύστημα αυτό, δεδομένου ότι σήμερα ο αριθμός των ΜΜΕ που το έχουν υιοθετήσει είναι σημαντικός μόνον στην Ιταλία, τη Γερμανία και την Ισπανία. Η ΕΟΚΕ ευελπιστεί ότι η Επιτροπή θα μπορέσει να λάβει υπόψη της τις συστάσεις αυτές, καθώς και, ειδικότερα, την γνωμοδότηση που η ΕΟΚΕ κατάρτισε σχετικά με την αλλαγή του κλίματος και τον ρόλο της κοινωνίας των πολιτών, τον Ιούλιο του 2006 (6), ενόψει της τρέχουσας αναθεώρησης του EMAS. Τέλος, η ΕΟΚΕ καλεί την Επιτροπή να θεσπίσει ανεπίσημα και μη κωδικοποιημένα μέσα, σε περιφερειακή και τοπική κλίμακα, τα οποία θα μπορούσαν να επιτρέψουν την επέκταση των υφιστάμενων συστημάτων περιβαλλοντικής διαχείρισης, δεδομένου ότι μόνον η άμεση συμμετοχή των ΜΜΕ και των τοπικών και περιφερειακών οργανώσεών τους μπορεί να συμβάλει στην τροποποίηση της τρέχουσας κατάστασης.

4.3 «Εστιασμένη χρηματοδοτική στήριξη και πολυετές χρηματοδοτικό πρόγραμμα»: η πληθώρα των υφιστάμενων χρηματοδοτικών μέσων μπορεί να οδηγήσει σε σύγχυση και σε μη κατάλληλη αξιοποίησή τους. Συνεπώς, είναι σκόπιμο να δημοσιευτεί το ταχύτερο, όπως προτείνει η Επιτροπή, ένα εγχειρίδιο το οποίο να παρουσιάζει τις νέες δυνατότητες που υφίστανται για την χρηματοδότηση σχεδίων που αποσκοπούν στην βελτίωση της συμμόρφωσης προς την περιβαλλοντική νομοθεσία και των περιβαλλοντικών επιδόσεων των ΜΜΕ. Στο πλαίσιο αυτό, θα ήταν προτιμότερο, με βάση μία πιο μακροπρόθεσμη προοπτική, να προβλεφθεί μία γραμμή προϋπολογισμού για όλες τις δράσεις που αφορούν τις ΜΜΕ.

4.4 «Η δημιουργία τοπικής περιβαλλοντικής τεχνογνωσίας για τις ΜΜΕ»: η παροχή τεχνικής υποστήριξης στις ΜΜΕ απαιτεί την ύπαρξη εξειδικευμένων επαγγελματιών στον τομέα. Για τον σκοπό αυτό είναι απαραίτητο να προβλεφθεί η συμμετοχή των τοπικών οργανώσεων ΜΜΕ και των κοινοτικών οργάνων. Εξάλλου, πρέπει να διασφαλιστεί ότι το κόστος των υπηρεσιών που θα παρέχονται θα είναι οικονομικά προσιτό, ενώ οι ΜΜΕ θα πρέπει να έχουν τη δυνατότητα να καταρτίζουν και να απασχολούν συμβούλους μέσα στην ίδια τους την επιχείρηση.

4.5 «Βελτίωση της επικοινωνίας και πιο στοχοθετημένη ενημέρωση»: η Επιτροπή προβλέπει τη δημιουργία ενός πολύγλωσσου δικτυακού τόπου, ο οποίος θα συνδέεται με τη δικτυακή πύλη των ΜΜΕ (7), και ο οποίος πρόκειται να αποβεί η κύρια πηγή ενημέρωσης των δικτύων στήριξης των ΜΜΕ όσον αφορά την περιβαλλοντική πολιτική της ΕΕ και τις ΜΜΕ. Κατά την ΕΟΚΕ έχει θεμελιώδη σημασία να διασφαλιστεί η δυνατότητα άμεσης πρόσβασης στις πληροφορίες αυτές και ανάπτυξης απευθείας επαφών μεταξύ των κοινοτικών οργάνων και των ΜΜΕ.

4.6 Η ΕΟΚΕ συμφωνεί με την πρωτοβουλία της Επιτροπής να συσταθεί το δίκτυο «Enterprise Europe Network», ένα νέο σημαντικό ευρωπαϊκό δίκτυο στήριξης των επιχειρήσεων που ασκούν δραστηριότητα τόσο στην ΕΕ όσο και στο εξωτερικό. Η ΕΟΚΕ φρονεί ότι έχει καθοριστική σημασία να συνεχίσει η ΕΕ να προωθεί τις υπηρεσίες που αφορούν τις ΜΜΕ (ιδιαίτερα μάλιστα στον τομέα των εμπορικών συναλλαγών και των διασυνοριακών επενδύσεων)· τις συνεργασίες σε θέματα τεχνολογίας μεταξύ ΜΜΕ και μεγάλων επιχειρήσεων· τις καινοτομίες· την ενημέρωση σχετικά με τις πηγές χρηματοδότησης που διαθέτει η ΕΕ· και τα ερευνητικά προγράμματα για τις ΜΜΕ.

Βρυξέλλες, 22 Απριλίου 2008. Ο Πρόεδρος της Ευρωπαϊκής Οικονομικής και Κοινωνικής Επιτροπής Δημήτρης ΔΗΜΗΤΡΙΆΔΗΣ

(1) COM(2007) 379 τελικό.

(2) http://www.consilium.europa.eu/ueDocs/cms_Data/docs/pressData/el/ec/00200-r1.gr0.htm

(3) http://ec.europa.eu/enterprise/enterprise_policy/charter/docs/charter_el.pdf

(4) Βλ. Julien Labonne, A Comparative Analysis of the Environmental Management, Performance and Innovation of SMEs and Larger Firms, 31 Αυγούστου 2006: http://ec.europa.eu/environment/sme/pdf/final_report_sme_en.pdf. Η μελέτη βασίστηκε στα δεδομένα του ΟΟΣΑ.

(5) Βλ. τις «Κατευθύνσεις προς τους επαληθευτές για την επαλήθευση σε μικρές και μεσαίες επιχειρήσεις (ΜΜΕ) και ιδιαίτερα σε μικρές και πολύ μικρές επιχειρήσεις»: Παράρτημα IV στην Σύσταση της Επιτροπής, της 7ης Σεπτεμβρίου 2001, σχετικά με κατευθύνσεις για την εφαρμογή του κανονισμού (ΕΚ) αριθ. 761/2001 του Ευρωπαϊκού Κοινοβουλίου και του Συμβουλίου για την εκούσια συμμετοχή οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS).

(6) ΝΑΤ/310 — «Η αντιμετώπιση των προκλήσεων της αλλαγής του κλίματος — Ο ρόλος της κοινωνίας των πολιτών».

(7) http://ec.europa.eu/enterprise/sme/index.htm